Gemeenskap op plundertog ná meisie in bendeskietery sterfArgieffoto: Kent Williamson Die Suid-Afrikaanse Polisiediens in die Oos-Kaap het die gemeenskap versoek om eerder saam met hulle te werk as om reg in eie hande te neem ná ŉ 12-jarige meisie Saterdagaand in Bloemendal in Bethelsdorp doodgeskiet is. Alvineesha Brookes (12) het omstreeks 20:30 in Buysstraat in Bloemendal geloop toe sy in die kruisvuur van twee bendes, die Carlitos en die Hondekoppe, beland het. Sy het ŉ skietwond in die kop opgedoen, het kol. Priscilla Naidu, woordvoerder van die polisie, gesê. “Die ontstoke gemeenskap het dadelik na die huis van ŉ vermeende bendelid se huis in Bardienstraat opgeruk. Die persoon was nie by die huis nie en hulle het twee ander persone aangerand wat wel by die huis was,” het Naidu gesê. “Hulle is met klippe bestook en met skerp voorwerpe gesteek.” Tavern Moss (25) van Arcadia is in die straat in gesleep en hy is doodgeslaan. Die ander persoon, ŉ 16-jarige tiener, is in ŉ kritieke toestand. Die huis is ook geplunder. “Die skare het daarna na ŉ ander huis in Bardienstraat beweeg, ook waar ŉ vermeende bendelid woon. “Die huis is met ŉ petrolbom en klippe bestook. Vensters en ŉ motor in die erf is beskadig. Die brand is dadelik geblus.” Terwyl die polisie in die gebied die situasie wou beheer, is ŉ polisievoertuig beskadig. “Waarskuwingskote is gevuur om die gemeenskap te verhoed om hul plundertog voort te sit.” Naidu het gesê die polisie ondersoek sake van moord (die 12-jarige meisie), moord en poging tot moord (Bardienstraat), opsetlike saakbeskadiging (albei huise en die voertuig in Bardienstraat) en opsetlike saakbeskadiging (die polisievoertuig). Niemand is nog in hegtenis geneem nie. “Die polisie waarsku die gemeenskap dat daar geen regverdiging is vir vigilante nie. Mens kan nie misdaad oplos deur misdaad te pleeg nie.”